b'\n_START_ARTICLE_\nTranskriptio\n_START_PARAGRAPH_\nTranskriptio on biologinen tapahtuma, jossa RNA-polymeraasi kopioi DNA:ssa olevaa geneettist\xc3\xa4 koodia RNA:ksi. Transkriptio on proteiinisynteesin ensimm\xc3\xa4inen vaihe, mutta transkriptiossa syntyy my\xc3\xb6s t-RNA-, r-RNA- ja s-RNA-molekyylej\xc3\xa4.\n_START_SECTION_\nTranskription yleinen kulku\n_START_PARAGRAPH_\nTranskription alussa RNA-polymeraasi kiinnittyy DNA-molekyyliin. T\xc3\xa4m\xc3\xa4 prosessi vaatii tuekseen promoottoreita sek\xc3\xa4 avustavia proteiineja. Eukaryooteissa transkriptiota s\xc3\xa4\xc3\xa4telev\xc3\xa4t my\xc3\xb6s vahvistajat (engl. enhancer)._NEWLINE_RNA-polymeraasi kulkee DNA:ta pitkin ja avaa sen kaksoiskierteen. RNA-polymeraasi k\xc3\xa4ytt\xc3\xa4\xc3\xa4 toista juostetta mallinaan RNA:n valmistamiseen.\n_START_SECTION_\nTranskription aloitus\n_START_PARAGRAPH_\nEukaryooteissa transkriptio alkaa transkriptiofaktoreiden liittymisell\xc3\xa4 DNA:han. Transkriptiofaktorit tunnistavat geeniss\xc3\xa4 promoottoreita ja vahvistajia. Usein ensimm\xc3\xa4isen\xc3\xa4 transkriptiofaktorit sitoutuvat geeni\xc3\xa4 edelt\xc3\xa4v\xc3\xa4n TATA-sekvenssin kohtaan ja muodostavat geenin s\xc3\xa4\xc3\xa4telyalueella transkription aloituskompleksin. Transkriptiofaktoreiden aktiivisuuden s\xc3\xa4\xc3\xa4tely on merkitt\xc3\xa4v\xc3\xa4 proteiinisynteesin s\xc3\xa4\xc3\xa4telykohta. Transkriptiofaktorit vaikuttavat my\xc3\xb6s transkription k\xc3\xa4ynnistymiseen, sill\xc3\xa4 RNA-polymeraasi kiinnittyy DNA:han transkriptiofaktoreiden avulla. Jotta faktorit voisivat kiinnitty\xc3\xa4 DNA:han, niiden t\xc3\xa4ytyy ensin poistaa DNA:ssa kiinni olevat histonit tai muuttaa nukleosomien j\xc3\xa4rjest\xc3\xa4ytymist\xc3\xa4._NEWLINE_Transkription aloitusta voidaan s\xc3\xa4\xc3\xa4dell\xc3\xa4 my\xc3\xb6s kromatiinin tasolla. Transkriptio ei onnistu kromosomin heterokromatiiniksi j\xc3\xa4rjest\xc3\xa4ytyneell\xc3\xa4 alueella. My\xc3\xb6s histonien deasetylointi deaktivoi geenin.\n_START_SECTION_\nTranskription eteneminen\n_START_PARAGRAPH_\nTranskriptiokoneisto liikkuu geeni\xc3\xa4 pitkin valmistaen RNA-ketjua. RNA-polymeraasiin on kiinnittyneen\xc3\xa4 useita elongaatiotekij\xc3\xb6it\xc3\xa4, jotka avustavat etenemist\xc3\xa4. Sek\xc3\xa4 geenin eksonit ett\xc3\xa4 intronit valmistetaan RNA:ksi, joskin introneja poistetaan my\xc3\xb6hemmin. RNA-ketjua muokataan sen tuottuessa: muun muassa ketjun p\xc3\xa4\xc3\xa4h\xc3\xa4n valmistetaan muunnelluista guaniininukleotideist\xc3\xa4 koostuva "hattu" (engl. 5\' cap, koska se on ketjun ns. 5\'-p\xc3\xa4\xc3\xa4ss\xc3\xa4).'